《杂兴》
宋代·刘克庄

昔事先皇帝，弱羽参高翰。
对扬乏鲠论，狂疏犯龙颜。
台简凛霜凝，圣度如天宽。
赦于碓磨中，驱之原隰间。
乘传者四人，记忆独赐环。
重来寖通显，三黜因封还。
岁晚复见收，奏技列从官。
所忠来谕旨，闻卿十年闲。
所著凡几书，颇欲见一斑。
臣既美芹献，上亦停箸观。
曾未逾信宿，王言冠篇端。
孔笔褒贬严，舜歌赓载难。
华颠际休明，幻躯迫尫残。
倦直承明庐，求出函谷关。
彩缬藉金罍，玉柄缀宝纨。
上有二十字，妙画翔龙鸾。
及帝将遗弓，许臣遂挂冠。
古人报一饭，飚驭无路攀。
送不涉胥涛，葬不殉桥山。
长吟黄鸟诗，血泪空汍澜。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。